บี้ไขปริศนาป่าช้าเผานั่งยาง
เฉลิมเกียรติลุย ตั้งปิยะแกะรอย ญาติแห่ร้องเพิ่ม,เฉลิมเกียรติ ลงพื้นที่เร่งรัดสางคดีสุสานเผานั่งยางที่ อ.บ้านผือ จ.อุดรธานี รวม 23 จุด หาจุดเชื่อมโยงคดีฆ่าเผานั่งยางเจ้าแม่เงินกู้ สั่งการให้นำกระดูกที่ตรวจพบไปตรวจพิสูจน์ทางนิติวิทยาศาสตร์พร้อมตั้งศูนย์รับแจ้งคนหาย ขณะที่ญาติผู้สูญหายต่างทยอยแจ้งความเชื่อว่าญาติถูกอุ้มฆ่าเผานั่งยางในสุสานแห่งนี้,จากเหตุตะลึงพบสุสานเผานั่งยางที่บริเวณป่าสงวนแห่งชาติป่ากุดจับอยู่แนวเขตเทือกเขาภูพานน้อย บ้านคำบอนเวียงชัย หมู่ 3 ต.หนองแวง อ.บ้านผือ จ.อุดรธานี ตำรวจปูพรมระดมกำลังเจ้าหน้าที่หลายฝ่ายตรวจหาหลักฐานพบจุดเผา 23 จุด เตรียมรวบรวมแฟ้มคดีบุคคลสูญหาย ยังไม่ฟันธงชิ้นส่วนกระดูกมนุษย์เป็นฝีมือคนร้ายอุ้มฆ่า ขณะที่ญาติผู้สูญหายถือแฟ้มประวัติและรูปถ่ายมาให้ตำรวจตรวจ สอบเพื่อนำเถ้ากระดูกไปทำบุญอุทิศส่วนกุศล,ความคืบหน้าเมื่อเวลา 10.00 น. วันที่ 25 เม.ย. พล.ต.อ.เฉลิมเกียรติ ศรีวรขาน รอง ผบ.ตร. พล.ต.ท.ปิยะ สอนตระกูล ผช.ผบ.ตร. พล.ต.ต.จตุพล ปานรักษา พล.ต.ต.บุญลือ กอบางยาง รอง ผบช.ภ.4 พร้อมคณะลงพื้นที่ตรวจสุสานเผานั่งยางแนวเขตเทือกเขาภูพานน้อย มีพื้นที่ติดต่อกัน 3 อำเภอประกอบด้วย อ.บ้านผือ อ.กุดจับ จ.อุดรธานี และ อ.สุวรรณคูหา จ.หนองบัวลำภู มี พล.ต.ต.พีระพงศ์ วงษ์สมาน ผบก.ภ.จ.อุดรธานี พ.ต.อ.วิธ มุทธสินธ์ ผกก.สส.ภ.จ.อุดรธานี พ.ต.อ.พรชัย บุญรอด ผกก.สภ.บ้านผือ รายงานแนวทางการสืบสวน จากนั้นทั้งหมดเดินทางไปประชุมที่ สภ.บ้านผือ,พล.ต.อ.เฉลิมเกียรติ ศรีวรขาน รอง ผบ.ตร.กล่าวว่า สืบเนื่องจากวันที่ 21 เม.ย. เจ้าหน้าที่ตำรวจพร้อมด้วยกองพิสูจน์หลักฐานและแพทย์ตรวจสอบบริเวณป่าช้าบ้านกุดจับ พบเศษกระดูกมนุษย์และยางรถยนต์ที่ถูกเผา 15 จุด ชาวบ้านเชื่อว่าน่าจะเป็นจุดที่เป็นการเผานั่งยาง ต่อมาตรวจสอบเพิ่มเติมพบอีก 8 จุด รวมเป็น 23 จุด เจ้าหน้าที่ตำรวจเดินปูพรมเก็บหลักฐานอย่างละเอียดเพื่อนำไปตรวจเปรียบเทียบ เมื่อประชาชนได้รับทราบข่าวต่างเดินทางมาให้ข้อมูลญาติที่สูญหายเชื่อว่าจะเกี่ยวข้องกับคดีนี้ ทำให้ต้องลงมาควบคุมคดีนี้และเร่งรัดคลี่คลายข้อเท็จจริงที่เกิดขึ้นโดยเร็ว,รอง ผบ.ตร.กล่าวอีกว่า ขณะนี้มอบงานให้ พล.ต.ท.ปิยะ สอนตระกูล ผช.ผบ.ตร. เป็นผู้ดูแลคดีนี้เร่งหาจุดเชื่อมโยงรูปคดีนางบังอร ทองอ่อน อายุ 52 ปี เจ้าแม่เงินกู้นอกระบบชาว อ.บ้านผือ จ.อุดรธานี หลังถูกอุ้มฆ่าเผานั่งยางช่วงต้นเดือนมิถุนายน 2557 พร้อมสั่งการให้นำกระดูกที่ตรวจพบ ไปตรวจพิสูจน์ทางนิติวิทยาศาสตร์ว่าเป็นโครงกระดูกของมนุษย์ สามารถตรวจเปรียบเทียบยืนยันเอกลักษณ์บุคคลได้หรือไม่ และสั่งการให้จัดตั้งศูนย์รับแจ้งคนหายที่ สภ.บ้านผือ หากตรวจสอบแล้วว่าบุคคลที่สูญหายมีความเชื่อมโยงกับจุดที่ตรวจพบจะดำเนินการตรวจสอบดำเนินคดีตามกฎหมายต่อไป,ผู้สื่อข่าวรายงานว่า มีญาติของบุคคลที่สูญหายในพื้นที่ จ.อุดรธานีและ จ.เลย เดินทางมาแจ้งความไว้ที่ สภ.บ้านผือ ประกอบด้วยพระอธิการบรรจง พุทธโร อายุ 69 ปี รักษาการเจ้าอาวาสวัดแก้ววิเชียร อ.น้ำโสม จ.อุดรธานี แจ้งว่าเมื่อปี 42 นายสุริยา ทองดี อายุ 43 ปี ลูกชาย ถูกตำรวจอุ้มไปจากร้านอาหารแห่งหนึ่งใน อ.บ้านผือ จ.อุดรธานี แล้วหายตัวไป นางเพชร พันธ์สว่าง อายุ 51 ปี บ้านเลขที่ 100 หมู่ 4 ต.นาอาน อ.เมืองเลย แจ้งว่า นายพัฒนพงษ์ พันธ์สว่าง ลูกชาย หายตัวไปปี 57 และนางนิติยา ล้าบาง อายุ 39 ปี บ้านเลขที่ 143 หมู่ 7 ต.นาแค อ.นายูง จ.อุดรธานี แจ้งว่า นายหรั่งและนางเต็มตา จำปาศิริ พ่อและแม่หายตัวไปตั้งแต่ปี 42,ขณะที่นางบุญเพ็ง สมมี อายุ 46 ปี ชาวบ้านเชียงพัง ต.นากว้าง อ.เมืองอุดรธานี พร้อมญาติเดินทางมาที่จุดเกิดเหตุภายในสุสานแจ้งว่า นายณรงค์ สมมี อายุ 54 ปี พี่ชาย อาชีพขายไอศกรีมของบริษัทแห่งหนึ่งในตัวเมืองอุดรธานี หายตัวไปตั้งแต่วันที่ 20 เม.ย.2557 คาดเสียชีวิตแล้วเชื่อว่าสาเหตุมาจากพี่ชายติดหนี้เงินกู้นอกระบบในวงเงิน 70,000 บาท หลังทราบข่าวจากสื่อต่างๆ จึงพากันเดินทางมาดูเผื่อมีความหวังนำกระดูกของพี่ชายไปทำบุญบำเพ็ญกุศลตามประเพณี,ต่อมาเวลา 12.30 น. นายดารา พาไสย อายุ 60 ปี ชาวบ้าน ต.สามัคคี อ.น้ำโสม จ.อุดรธานีเดินทางมาพร้อมกับรูปภาพรายชื่อตำรวจ สภ.น้ำโสม จ.อุดรธานี 4 นาย เพื่อร้องขอความเป็นธรรมต่อ พล.ต.ท.ปิยะ สอนตระกูล ผช.ผบ.ตร. หลังถูกจับตัวไปเรียกค่าไถ่ถึง 2 ครั้ง เป็นเงิน 560,000 บาท นายดาราเปิดเผยว่า ตนมีหมายจับคดียาเสพติดที่ สภ.สังคม จ.หนองคาย ถูกซัดทอดจากผู้ต้องหาคดียาเสพติดต้องติดคุกอยู่ภายในเรือนจำกลางจังหวัดหนองคายเป็นเวลา 7 เดือน แต่ศาลยกฟ้องเนื่องจากหลักฐานไม่ชัดเจนและไม่มีส่วนเกี่ยวข้อง ต่อมามีตำรวจ 4 นายนำหมายศาลจังหวัดหนองคายจับกุมตนที่ อ.บ้านผือ กักตัวไว้ในรีสอร์ตแห่งหนึ่งในพื้นที่ อ.น้ำโสม ตนติดต่อญาติให้นำเงินมาจ่ายค่าไถ่ 260,000 บาท จึงถูกปล่อยให้กลับบ้าน,นายดาราเผยอีกว่า ผ่านไป 10 วัน ตำรวจกลุ่มนี้ก็มาข่มขู่อีกรอบพร้อมกับเรียกเงิน 3 แสนบาท ถ้าไม่ให้จะเอาตนไปเผานั่งยางจึงยอมจ่ายเงินให้เป็นครั้งที่สอง แต่ตำรวจกลุ่มนี้ก็ยังมาขู่เอาเงินรอบที่สามอีก ตนปรึกษาญาติจนมามอบตัวกับตำรวจที่ สภ.น้ำโสม นำตัวส่งดำเนินคดีที่ศาลจังหวัดหนองคาย ขณะที่อยู่ในเรือนจำจังหวัดหนองคาย มีตำรวจนายหนึ่งไปหาและข่มขู่ ห้ามแฉเรื่องที่ถูกอุ้มเรียกค่าไถ่ตามหมายจับคดียาเสพติดที่ถูกซัดทอด มิเช่นนั้นหลังพ้นโทษออกมาจะถูกฆ่า หลังศาลยกฟ้องถูกปล่อยตัวต้องอยู่อย่างหวาดระแวง,ด้าน พล.ต.ท.ปิยะ สอนตระกูล ผช.ผบ.ตร.กล่าวว่า จะให้ความเป็นธรรมกับทุกฝ่าย หากมีพยานหลักฐานที่สามารถเอาผิดได้ จะไม่ปกป้องตำรวจที่มีประพฤติตนนอกรีต มอบหมายให้ พล.ต.ต.พีระพงศ์ วงษ์สมาน ผบก.ภ.จ.อุดรธานี ดูแลใน เรื่องนี้ถือว่าเป็นคดีสำคัญ หากนายดาราร้องขอให้ไปดูแลความปลอดภัยทางตำรวจก็พร้อมจัดกำลังไปรักษาความปลอดภัยให้ ส่วนตำรวจทั้ง 4 นายจะมีส่วนรู้เห็นคดีอุ้มฆ่าเผานั่งยางที่สุสานหรือไม่นั้น ต้องสืบสวนหาพยานหลักฐานต่อไป
เฉลิมเกียรติ ลงพื้นที่เร่งรัดสางคดีสุสานเผานั่งยางที่ อ.บ้านผือ จ.อุดรธานี รวม 23 จุด หาจุดเชื่อมโยงคดีฆ่าเผานั่งยางเจ้าแม่เงินกู้ สั่งการให้นำกระดูกที่ตรวจพบไปตรวจพิสูจน์ทางนิติวิทยาศาสตร์พร้อมตั้งศูนย์รับแจ้งคนหาย
บังอร ทองอ่อน,สุสานเผานั่งยาง,เผานั่งยาง,ป่ากุดจับ,อุ้มฆ่า,อุดรธานี,เจ้าแม่เงินกู้,ศูนย์รับแจ้งคนหาย,ข่าว,ไทยรัฐฉบับพิมพ์